b'\n_START_ARTICLE_\nDokimijski marmor\n_START_SECTION_\nGeografski opis\n_START_PARAGRAPH_\nKamnolomi so v rimski dobi obratovali v Mali Aziji, v dana\xc5\xa1nji Tur\xc4\x8diji, in sicer v centralni Frigiji, pri anti\xc4\x8dnem mestu Docimium (Sl.1). Severno od mesta Afyon se v smeri severovzhoda razteza dolina, po katerih vodi prometnica proti Ankari, kjer 20\xc2\xa0km iz mesta Afyon in od tu 1\xc2\xa0km zahodno, le\xc5\xbei pod dana\xc5\xa1njo vasjo Iscehisar v provinci Afyon, anti\xc4\x8dno mesto Docimium. Le\xc5\xbei\xc5\xa1\xc4\x8da marmorja se nahajajo jugozahodno od Iscehisarja, onkraj ceste v Ankaro, v ozkem (do 1\xc2\xa0km) in okoli 7\xc2\xa0km dolgem pasu. Marmor je v prvi polovici pasu, do vodnega toka Avsar, prete\xc5\xbeno bel (imenovan beli dokimijski), kjer ni sledov anti\xc4\x8dnih kamnolomov (Sl.2). Dalje je kamnolom Bacakale in v neposredni bli\xc5\xbeini \xc5\xa1e sedem lokacij, kjer so bile dokumentirane aktivnosti izkori\xc5\xa1\xc4\x8danja v rimski dobi (Sl.3)._NEWLINE_Delovali so tudi pomo\xc5\xbeni imperialni kamnolomi v zgornji dolini reke Tembris, 50\xc2\xa0km severozahodno od Dokimija, pri mestih Altinta\xc5\x9f, \xc3\x87akirsaz in Pinarba\xc5\x9fi (Sl.4), ki pa ne obratujejo z enako intenziteto in kontinuiteto kot v Dokimiju.\n_START_SECTION_\nGeologija\n_START_PARAGRAPH_\nMarmor je nastajal s kontaktno metamorfozo iz apnenca, v razli\xc4\x8dnih obdobjih, od perma dalje. \xc5\xa0lo je za lokalno omejen proces, kjer se je magma vtiskala v obstoje\xc4\x8de, ohlajene, kamnine. Zaradi povi\xc5\xa1anih temparitur, so v teh kamninah potekle spremembe v kemi\xc4\x8dni sestavi in kompoziciji mineralov, kar je vzrok nastanka finozrnate strukture kamnine.\n_START_SECTION_\nDokimijski kamnolomi\n_START_PARAGRAPH_\nDokimijski marmor, izkori\xc5\xa1\xc4\x8dan v okviru rimskega urada za marmor (ratio marmorum), v domeni cesarja, se je uporabljal za stebre, obloge in kipe, predvsem v javnih arhitekturah. Izkori\xc5\xa1\xc4\x8danju v Dokimiju, z za\xc4\x8detki v avgustejski dobi (omemba Strabona), je v okviru imperialnega lastni\xc5\xa1tva, mo\xc5\xbeno zanesljivo slediti od pozne flavijske dobe dalje, z razmahom v \xc4\x8dasu Antoninov, preko severske dobe in tetrarhije (z nejasnim lastni\xc5\xa1tvom) in skozi konstantinsko dobo, do Teodozija, ko upravljanje preide v roke posameznikov._NEWLINE_Dokimijski kamnolomi so imeli dokumentirano sedem lokacij ekstrakcije (kamnolomi I-VII), kjer je glavno mesto zavzemal kamnolom Bacakale (Sl. 3). Deli kamnolomov so bili po iz\xc4\x8drpanju zalog pogosto zapolnjeni z okru\xc5\xa1ki, saj so na ta na\xc4\x8din izoblikovali nove delovne platforme za nadaljnjo lomljenje._NEWLINE_Na zahodnem delu Bacakale, ob glavnem vhodu v kamnolom (Sl.5), so v za\xc4\x8detku osemdesetih let prej\xc5\xa1njega stoletja, ob pripravah terena za lomljenje marmorja, pod intaktnimi rimskodobnimi zasipi, odkrili \xc5\xa1tevilne bloke in stebre ter originalna anti\xc4\x8dna tla kamnoloma (Sl. 6). Na ta na\xc4\x8din odkriti stebri in bloki (40 kosov) na petih lokacijah, so med vsemi tu doslej znanimi, edini zanesljivo locirani v smislu mikrotopografije kamnoloma (Sl.7). Med njimi izstopa skupina kosov z napisi notranjega tipa, iz predela severovzhodno od glavnega vhoda.\n_START_SECTION_\nOrganizacija kamnoloma\n_START_PARAGRAPH_\nImperialno lastni\xc5\xa1tvo kamnolomov je vzrok dovr\xc5\xa1enega sistema organizacije dela znotraj kamnoloma in distribucije polizdelkov ter izdelkov po imperiju. Kompleksno organizacijo razkrivajo kamnose\xc5\xa1ke oznake, ki navajajo delovne ekipe, ki so lomile marmor (caesura) in delavnice (officina) z delovno ekipo dobavitelja, ki je oblikovala npr. pravokotne bloke. Prav tako je mo\xc5\xbeen vpogled v topografsko strukturo kamnoloma, kjer se lo\xc4\x8dita dve lokaciji: bracchium ali veja, kot splo\xc5\xa1na ozna\xc4\x8dba, kjer je bil blok odlomljen ter locus, kot natan\xc4\x8dna lokacija mesta ekstarkcije bloka. Pri tem je prva navedba slu\xc5\xbeila nadzoru nad zalogo le\xc5\xbei\xc5\xa1\xc4\x8da, druga pa je z identifikacijsko \xc5\xa1tevilko ozna\xc4\x8devala blok na vsej poti do naro\xc4\x8dnika.\n_START_SECTION_\nTopografija kamnoloma\n_START_PARAGRAPH_\nDelovanje kamnoloma Bacakale v najve\xc4\x8djem zagonu in v kon\xc4\x8dni fazi, prikazujeta rekonstrukciji (Sl. 8 in 9). Med kamnose\xc5\xa1kimi oznakami drugega stoletja n. \xc5\xa1t. najdemo topografske zabele\xc5\xbebe, ki deloma razjasnjujejo potek izkori\xc5\xa1\xc4\x8danja marmorja:\n_START_SECTION_\nLocus (natan\xc4\x8dno mesto lomljenja posameznega bloka)\n_START_PARAGRAPH_\nIste \xc5\xa1tevilke lokusov se v napisih pojavljajo v razli\xc4\x8dnih zaporednih letih, vendar v druga\xc4\x8dnih kontekstih (razli\xc4\x8dno osebje delovne ekipe ali razli\xc4\x8dne veje (bracchia), nobena \xc5\xa1tevilka lokusa doslej ni bila potrjena dvakrat za isto leto.\n_START_SECTION_\nV kamnolomu\n_START_PARAGRAPH_\nOfficina ali delavnica, je ime za posebno skupino specialistov-kamnosekov, ki je pred izvozom natan\xc4\x8dno oblikovala surov odlomljen blok, sprejet od ekipe lomilcev (caesura). Odpravljene so morale biti vse anomalije bloka, stranice pa strogo pravokotne, da bi imel naro\xc4\x8dnik kar najmanj izgub pri rezanju v npr. plo\xc5\xa1\xc4\x8de. Skupina se je obi\xc4\x8dajno imenovala po delovodji ali lastniku kamnoloma (Glej poglavje Kamnose\xc5\xa1ke oznake). Blok ni nujno kon\xc4\x8dna oblika izdelka, naro\xc4\x8dnik ga lahko spreminja._NEWLINE_Izdelava stebrov je zahtevala povsem druga\xc4\x8den na\xc4\x8din lomljenja; obljenje se je izvajalo in situ \xc5\xbee med samo ekstrakcijo kosa, steber pa je bil dokon\xc4\x8dno odlomljen \xc5\xa1ele potem, ko je bil ve\xc4\x8djidel povsem zaokro\xc5\xbeen. Monolitni steber je vedno kon\xc4\x8dni izdelek kamnoloma, naro\xc4\x8dnik ga ne spreminja._NEWLINE_Delavnice so domnevno obratovale na plo\xc5\xa1\xc4\x8dadih, ki so nastajale z zasutji iz okru\xc5\xa1kov, ob premikih delovnega podro\xc4\x8dja, po iz\xc4\x8drpanju zalog na eni lokaciji. Tu naj bi imeli mesto tako klesarji, kot tudi kova\xc4\x8di v slu\xc5\xbebi zagotavljanja ustrezno kvalitetnega kamnose\xc5\xa1kega orodja. Na severnem delu Bacakale je bila odkrita kamnita kova\xc5\xa1ka kalilna posoda, vendar ne in situ. Doslej nobena officina v Dokimiju ni bila fizi\xc4\x8dno locirana.\n_START_SECTION_\nIzven kamnoloma\n_START_PARAGRAPH_\nV Mali Aziji delavnice doslej niso znane, razen domnevnih centrov za odpravo marmorja v Rim, in sicer v Efezu, na vzhodni obali Male Azije ter v Nikomediji na Marmarskem morju._NEWLINE_V Rimu bi lahko bile delavnice blizu Trajanovega pristani\xc5\xa1\xc4\x8da na ju\xc5\xbenem bregu reke Fiumicino, kjer so skladi\xc5\xa1\xc4\x8dili raznovrstne marmorne bloke in v Emporiju (okoli 1000 odkritih razli\xc4\x8dnih marmornih blokov). Na severnem delu Marsovega polja, blizu Pons Aelius je bila odkrita masa marmornih okru\xc5\xa1kov in med njimi nedokon\xc4\x8dani kipi, podobni da\xc4\x8danskim ujetnikom.\n_START_SECTION_\nKamnolomi zgornje doline reke Tembris\n_START_PARAGRAPH_\nObratovanje le-teh pod imperialno upravo je dokumentirano na podlagi kamnose\xc5\xa1kih oznak, med leti 92 n. \xc5\xa1t do 116 n. \xc5\xa1t. Ozna\xc4\x8devanje je tu prenehalo tik pred za\xc4\x8detkom dobro dokumentiranega masovnega izkori\xc5\xa1\xc4\x8danja marmorja v Dokimiju, kar pomeni, da se je zagotavljanje cesarskih naro\xc4\x8dil pavonazzetta sredi 2. stol. n. \xc5\xa1t. skoncentriralo na dokimijske kamnolome, medtem ko se ob reki Tembris, za\xc4\x8denja vzpon posameznikov, ki zalagajo tr\xc5\xbei\xc5\xa1\xc4\x8de z votivnimi in grobnimi izdelki v belem dokimijskem marmorju in traja vse do 4. stol. n. \xc5\xa1t.\n_START_SECTION_\nDelavnice\n_START_PARAGRAPH_\nDelavnice, ki so preoblikovale polizdelke v kon\xc4\x8dne podukte so bile domnevno ob ali zelo blizu kamnolomov. Ob kamnolomih pri mestih Altinta\xc5\x9f in \xc3\x87akirsaz (Sl.4) so bili odkriti \xc5\xa1tevilni monolitni stebri, pri slednjem tudi fragment napol dokon\xc4\x8danega stebra z napisom. Najpomembnej\xc5\xa1e odkritje v kamnolomu pri mestu \xc3\x87akirsaz, ki izpri\xc4\x8duje tukaj\xc5\xa1njo delavnico, je fargmentiran kip enega izmed da\xc4\x8danskih ujetnikov namenjenega v Rim, za okras Trajanovega foruma. Gradnja foruma je potekala med leti 107 in 116 n. \xc5\xa1t., v ta \xc4\x8das sodi tudi ve\xc4\x8dina tu odkritih kamnose\xc5\xa1kih napisov, ki dodatno potrjujejo cesarjev gradbeni program in kontrolo nad tukaj\xc5\xa1njimi le\xc5\xbei\xc5\xa1\xc4\x8di pavonazzetta.\n_START_SECTION_\nKamnose\xc5\xa1ke oznake\n_START_PARAGRAPH_\nZahtevna organizacija dela je zahtevala poseben sistem bele\xc5\xbeenja z napisi na izdelke, ki so poleg pisnih virov in dejanske prisotnosti marmorja v javnih arhitekturah, edini zanesljiv dokaz za imperialno lastni\xc5\xa1tvo. Bele\xc5\xbeenje je strogo formalno in izpoveduje upravno ureditev tekom \xc4\x8dasa, saj se je na\xc4\x8din bele\xc5\xbeenja izdelkov spreminjal. Med ve\xc4\x8d kot 350 odkritimi napisi sta znani dve glavni skupini.\n_START_SECTION_\nZunanje povezave in raz\xc5\xa1irjenost\n_START_PARAGRAPH_\nO prometu dokimijskega marmorja najbolj zgovorno pri\xc4\x8da Starbon (Geographika, XII.8.14), ki pravi: \xc2\xbbNajprej so kamnolomi (lithos Synnadikos) proizvajali le majhne kose marmorja, toda sedaj se na ra\xc4\x8dun rimskega bogastva lomijo veliki monolitni stebri, ki spominjajo na alabaster in njegove razli\xc4\x8dne barve, in \xc4\x8deprav je treba tovor voziti preko morja (samo po kopnem ve\xc4\x8d kot 100 km), se oboje- stebri in plo\xc5\xa1\xc4\x8de za obloge, ob\xc4\x8dudovanja vrednih velikosti, uva\xc5\xbea v Rim\xc2\xab. Strabon je tako \xc5\xbee pred letom 18 n. \xc5\xa1t. imenoval dokimijski marmor kot lithos Synnadikos, \xc4\x8deprav ga lokalno prebivalstvo imenuje lithos Dokimites ali Dokimaionen, kar izpri\xc4\x8duje, da je rimska imperialna kontrola nad le\xc5\xbei\xc5\xa1\xc4\x8di ravnokar vzpostavljena, in sicer v mestu Synnada, ki je upravno sredi\xc5\xa1\xc4\x8de province. So\xc4\x8dasno se v avgustejski dobi v Rimu pojavi prva arhitektura- tepelj Marsa Ultorja na Avgustovem forumu, kjer je \xc5\xbee uporabljen dokimijski marmor. V baziliki Emiliji je uporabljen za stebre in v baziliki Juliji za tlak. Za \xc4\x8dasa Hadrijana je najizdatnej\xc5\xa1a uporaba vidna v notranjosti rimskega Panteona._NEWLINE_Zaradi monopolizacije trgovine z dokimijskim marmorjem je moral ves material najprej prispeti v Rim, in \xc5\xa1ele tedaj, ko se je ustvaril prese\xc5\xbeek zalog, je lahko bil odposlan v province, v obliki cesarjevega darila (t. im. gift economy). Redkost tega pojava pri\xc4\x8da o presti\xc5\xbeu kamnine in o mo\xc4\x8di cesarjeve darilne politike, ki se za pavonazzetto za\xc4\x8dne v 2 stol. n. \xc5\xa1t. Tako najdemo v vsej Mali Aziji, kjer so sicer obratovali kamnolomi, le nekaj javnih arhitektur z uporabo pavonazzetta, in sicer v Efezu (pristani\xc5\xa1ke in Vedijeve terme, hestiatorion pri Artemidinem templju in Celzova biblioteka), Sardih (gymnasium) in v Kizil Avlu. V severni Afriki je \xc5\xa1e manj primerov uporabe; stebri odkriti v Kartagini ob forumu in v Leptis Magni iz \xc4\x8dasa severske dinastije._NEWLINE_Kamnose\xc5\xa1ki Center na spletu: Kamnose\xc5\xa1tvo'